इसके बाद टीम ने एक और तकनीक का सहारा लिया - इसे प्रकाशीय जेनेटिक्स कहते हैं। इसमें तंत्रिका कोशिका को लेसर प्रकाश देकर वही क्रिया करने को उकसाया जा सकता है जो वे तब करतीं जब उन्हें उनको उकसाने वाला पदार्थ मिलता। टीम ने ऐसे चूहे तैयार किए जो खट्टे स्वाद वाली कोशिका में ऐसी प्रकाशीय क्रिया दर्शाते हैं। नीला प्रकाश मिलने पर वे पानी पीने को प्रेरित होते हैं। जब इनके सामने नीले प्रकाश का एक फव्वारा रखा गया तो वे उस प्रकाश को पीने की कोशिश करने लगे मगर रुक ही नहीं रहे थे क्योंकि उन्हें पानी तो मिल नहीं रहा था। नीले प्रकाश से प्यास थोड़े ही बुझती है। नेचर न्यूरोसाइन्स में प्रकाशित इस शोध पत्र में बताया गया है कि ये चूहे कभी नहीं ताड़ पाए कि वह नीला प्रकाश पानी नहीं है। अर्थात लेसर से मिलने वाला संकेत उन्हें पानी पीने को तो उकसा सकता है मगर यह नहीं बता सकता कि कब रुकना है।